  Григорий Фомин Анжелика Тихонова корреспондент 2022-тӥ арын Сарапулын оглом 3,512 иськем кыстӥськись сизьым сюрес люкетъёсты тупатъялозы. Ужъёсты «Кышкыттэм ӟечлыко сюресъёс» йӧскалык ӵектос улсын нуозы. Со сярысь элькун тӧролэн но кивалтэтлэн пресс-службазы ивортӥз. Одӥгез 226 метръем сюрес люкет Гагарин нимо ульчаын тупатъямын луоз – Карл Маркс нимо ульча дорысен Азин нимо ульча дорозь. Лэсьтоно люкет вакчи гинэ ке но, отӥ трос машинаос ветло. Со карысь кык валтӥсь ульчаосты герӟа, отын пӧртэм вузкарон предприятиос интыясько. Нош кылемзэ куать сюрес люкетъёсты Южной микрорайонын лэсьтозы. Отын кык бадӟым промышленной предприятиос, лулчеберетъя юрт, спортъя центр, кык шор ёзо школаос, исскусствоосъя школа, бассейн, стадион, нылпи садъёс интыясько. «Тупатъяно сюресъёсты бырйыкумы ми нырысь ик ӧнерчиослэн пумкылъянъёссэс лыдэ басьтӥм. «Южный» микрорайонысь сюресъёсты кема аръёс ӵоже ӧз лэсьтылэ, гопъёсты гинэ ворсаллязы. Соин ик калыклэсь но трос ӝожтӥськонъёс но тупатъяны куронъёс вуылӥзы» Виктор Шестаков, Сарапуллэн тӧроез Лэсьтӥськон ужъёс Ленинградской, Электрозаводской, Молодёжной ульчаосысь сюрес люкетъёсын мынозы, нош Фурманов, Жуковский но Фрунзе нимо ульчаосысь сюресъёсты быдэсак тупатъялозы. Оглом 3,286 иськем сюресъёсты выльдозы. Озьы ик микрорайонын пыдын ветлон сюресъёсты но тупатъялозы. Пусъём, Удмуртиын одӥг микрорайонысь ӧжытэзтэк вань сюресъёсты выльдыны луонлык сётӥсь уж борды котыр ласянь басьтӥськон амал нырысьсэ кутӥське. Нялтас вераса, 2019-тӥ арысен Сарапулын йӧскалык ӵектос улсын оглом 14,8 иськем мында 20 сюрес люкетъёсты выльдӥзы ини. Тодэ вайытом, 2022-тӥ арын Удмуртиын йӧскалык ӵектос улсын 170 иськемлэсь трос сюресъёсты тупатъялозы. Тегъёс: сюресъёс тупатъянужъёс Сарапул Удмуртия  